
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U  I M E  R E P U B L I K E  H R V A T S K E

R J E Š E N J E 

Trgovački sud u Splitu, po sucu tog suda Pašku Bačiću, kao sucu pojedincu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom GOODNESS TOURISM AGENCY j.d.o.o. Drvenik, Donja Vala 179, OIB: 25563327294, 17. prosinca 2018.  


r i j e š i o   j e                                               

Odbacuje se prijedlog Financijske agencije za otvaranje stečajnog postupka nad dužnikom GOODNESS TOURISM AGENCY j.d.o.o. Drvenik, OIB: 25563327294.


Obrazloženje

Financijska agencija, Regionalni centar Split podnijela je ovom sudu 12. prosinca 2018. prijedlog za otvaranje stečajnog postupka nad dužnikom GOODNESS TOURISM AGENCY j.d.o.o. Drvenik, a sve sukladno odredbama članka 110. stavak 1. Stečajnog zakona (Narodne novine broj 71/15 i 104/17, dalje SZ).

Međutim, uvidom u podatke iz stečajne pisarnice ovog suda utvrđeno je da je kod ovog suda već ranije, 9. listopada 2018. zaprimljen prijedlog za otvaranje predstečajnog postupka nad tim istim dužnikom, a koji prijedlog je podnio sam dužnik Goodness tourism agency j.d.o.o. Drvenik. Taj prijedlog je kod ovog suda zaveden pod poslovni broj St-780/2018 te o tom prijedlogu još uvijek nije donesena pravomoćna odluka, odnosno taj postupak je još uvijek u tijeku.

 Prema odredbi članka 11. stavak 1. SZ-a, predstečajni i stečajni postupak pokreću se na prijedlog ovlaštene osobe.

Odredbom članka 15. stavak 2. SZ-a propisano je da ako je pokrenut predstečajni postupak, do njegovog završetka nije dopušteno pokretanje stečajnog postupka.

Prema odredbama članka 115. stavak 1. SZ-a, na temelju prijedloga za otvaranje stečajnog postupka sud donosi rješenje o pokretanju prethodnog postupka radi utvrđivanja pretpostavki za otvaranje stečajnog postupka ili taj prijedlog odbacuje rješenjem. 

Budući da je kod ovog suda već ranije, 9. listopada 2018., zaprimljen prijedlog dužnika za otvaranje predstečajnog postupka, a koji postupak je još uvijek u tijeku, to stoga do njegovog završetka nije dopušteno pokretanje stečajnog postupka. Upravo stoga, predmetni prijedlog Financijske agencije za otvaranje stečajnog postupka nad dužnikom je trebalo odbaciti, a radi čega je ovaj sud, temeljem odredbi članka 115. stavak 1. u vezi s člankom 15. stavak 2. SZ-a, odlučio kao u izreci ovog rješenja. 

U Splitu, 17. prosinca 2018.

Sudac

Paško Bačić, v.r.
za točnost otpravka-ovlašteni službenik
 Katarina Raos




Pouka o pravnom lijeku: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave ovog rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

